Seba ke Yewîya Ewropa (Brexît) ra prosesê cîyabîyayîşê Brîtanyaya Girde senî ke yeno plankerdene rayîr de şoro, nê welatî de weçînayoxî seba weçînayîşê endamanê neweyan ê Parlamentoyê Ewropa şinê serê sindoqan. Brîtanya reyde Hollanda de zî ewro raydayîşî dest pêkerd.
Weçînayîşê seba Parlamentoyê Ewropa do heta roja Yewşeme dewam bikero. Hûmara kursîyan a ke netîceyê weçînayîşî de mabênê welatan de do bera parekerdene wina ya:  Almanya: 96; Fransa 74, Îtalya û Brîtanya 73; Îspanya: 54; Polonya: 51; Romanya: 32; Hollanda: 26; Belçîka, Yunanîstan, Macarîstan, Portekîz û Çekya: 21; Swêd: 20; Awusturya: 18; Bulgarîstan: 17; Danîmarka, Fînlandîya û Slovakya: 13; Lîtvanya, Îrlanda û Xirvatîstan: 11; Letonya û Slovenya: 8; Qibris, Estonya, Luksemburg û Malta 6.
Yewîya Ewropa ya ke nufusê xo 508 mîlyon o, 427 mîlyon weçînayoxê qeydkerdî estê. Weçînayîşo ke ewro Brîtanyaya Girde û Hollanda de dest pêkerd, Fransa, Almanya, Îspanya de roja Yewşeme de do dest pê bikero.
Tarîxê raydayîşê welatanê Yewîya Ewropa wina yê:
23'ê Gulane (ewro): Brîtanyaya Girde û Hollanda
24'ê Gulane: Îrlanda û Çekya (Roja destpêke)
25'ê Gulane: Çekya (Roja dîyine), Letonya, Slovakya, Malta û herêmê Fransa yê ke hetê bînî yê deryayî de yê
26'ê Gulane: Fransa, Elmanya, Yunanîstan, Portekîz, Îspanya, Îtalya, Bulgarîstan, Romanya, Macarîstan, Polonya, Awusturya, Xirvatîstan, Slovenya, Lîtvanya, Estonya, Fînlandîya, Swêd, Danîmarka, Belçîka, Qibris û Luksemburg.
